ตลาดหุ้นเอเชียทะยานขึ้นเช้านี้ ขานรับกรีซบรรลุข้อตกลงเจ้าหนี้
ตลาดหุ้นเอเชียทะยานขึ้นเช้านี้ ขานรับกรีซบรรลุข้อตกลงเจ้าหนี้
26 พ.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ เนื่องจากนักลงทุนเชื่อว่าเศรษฐกิจสหรัฐแข็งแกร่งพอที่จะรับการปรับขึ้นอัตราดอกเบี้ยของเฟดได้ หลังสหรัฐเผยยอดขายบ้านใหม่เดือนเม.ย.พุ่งขึ้นแตะระดับสูงสุดในรอบกว่า 8 ปี
โดยดัชนี MSCI Asia Pacific เพิ่มขึ้น 0.7% สู่ระดับ 127.62 จุด เมื่อเวลาประมาณ 9.05 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,927.69 จุด เพิ่มขึ้น 170.34 จุด, ดัชนี SSE Composite ตลาดหุ้นจีนเปิดวันนี้ที่ 2,813.54 จุด ลดลง 1.55 จุด, ดัชนี HSI ตลาดหุ้นฮ่องกงเปิดวันนี้ที่ 20,373.48 จุด เพิ่มขึ้น 5.43 จุด, ดัชนี TAIEX ตลาดหุ้นไต้หวันเปิดวันนี้ที่ 8,400.89 จุด เพิ่มขึ้น 4.69 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,965.81 จุด เพิ่มขึ้น 5.30 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,783.85 จุด เพิ่มขึ้น 17.19 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,628.78 จุด ลดลง 2.18 จุด
นอกจากนี้ นักลงทุนยังขานรับรายงานที่ว่า รัฐมนตรีคลังของยูโรโซนและ IMF ได้อนุมัติเงินกู้งวดใหม่ให้แก่กรีซ ในการประชุมซึ่งมีขึ้นที่กรุงบรัสเซลส์ ประเทศเบลเยียม โดยเงินกู้งวดใหม่มีมูลค่า 1.03 หมื่นล้านยูโร หรือ 1.14 หมื่นล้านดอลลาร์ และจะจัดสรรให้กับกรีซล็อตแรก 7.5 พันล้านยูโร ในช่วงต้นเดือนมิ.ย.นี้